Atvinnuvega- og nýsköpunarráðuneyti  
Skrifstofa orkumála

Reykjavík 22. febrúar 2021

**Efni: Umsögn um drög að frumvarpi til laga um breytingu á raforkulögum nr. 65/2003 og lögum nr. 75/2004 um stofnun Landsnets hf. auk draga að reglugerð, aðgerðaráætlun og skýrslu. Mál nr. 32/2021 í Samráðsgátt.**

RARIK þakkar fyrir tækifæri til að koma að umsögn um ofangreind mál.

Með framangreindum tillögum sem settar hafa verið í opið samráð eru, eins og segir í Samráðsgáttinni, lagðar fram ýmsar breytingar sem eiga það sameiginlegt að markmið þeirra er að ná fram umbótum sem miða að því að auka gagnsæi á regluverki og fyrirkomulagi er varðar flutning og dreifingu raforku, stuðla að betri skilningi á forsendum ákvarðanatöku, auka skilvirkni, einföldun og hagkvæmni sem skili sér almennt í lægri gjaldskrám til notenda án þess að gæðum sé fórnað. Markmið breytinganna er að hvetja til hagræðingar hjá sérleyfisfyrirtækjum, bæta afhendingaröryggi og tryggja skilvirkt og gagnsætt eftirlit.

RARIK hefur farið yfir drögin og telur að ýmislegt þurfi að vinna nánar og betur, en gerir ekki athugasemdir við tilgang og markmið tillagnanna.

Í skýrslu Deloitte á eftir að fara nánar yfir ýmsar forsendur sem þar er byggt á, skýra þær og leiðrétta, enda inniheldur skýrslan eins og hún er nú framsett mjög mikið af ályktunum sem byggja á vafasömum og í nokkrum tilvikum röngum forsendum. Vísast í því samhengi m.a. til umsagnar Samorku. Mikilvægt er að áframhaldandi vinna við skýrsluna verði unnin í samráði við flutnings- og dreififyrirtækin, eða Samorku, sem geta útvegað bæði upplýsingar og mikilvægt innlegg í hana. RARIK lýsir sig viljugt til að taka þátt í þeirri vinnu. Niðurstaða skýrslunnar endurspeglast síðan að einhverju leyti í drögum að frumvarpi til laga um breytingar á raforkulögum og drögum að reglugerð um breytingar á reglugerð 192/2016.

Í drögum að frumvarpi til laga um breytingar á raforkulögum nr. 65/2003 er að finna ýmsar jákvæðar breytingar, annað sem ekki er jafn augljóslega til bóta og þarf að skýra nánar, en síðan atriði sem virðast a.m.k. þarfnast lagfæringa. Má þar t.d. nefna skilgreiningu á varaafli, sem er allt önnur og víðtækari en notuð hefur verið á undanförnum árum og t.d. í reglugerð 1040/2005, þar sem m.a. kemur fram að varaaflsstöðvum sé ekki ætlað að vinna á samkeppnismarkaði, heldur séu þær eining í flutnings eða dreifikerfi. Þá segir í 15 gr. reglugerðar 1040/2005 að “Varaaflsstöðvar sem nýttar eru þegar truflanir koma upp í raforkukerfinu skulu undanþegnar greiðslum til flutningskerfisins“.

**„Varaafl“** eins og líst er undir lið 1 og 2 í greinargerðinni með frumvarpinu, þ.e. FCR og FRR er allt annars eðlis og er í raun sú kerfisþjónustu sem Landsnet kaupir af framleiðslueiningum á markaði, í formi reiðuafls og jöfnunarorku. Það sama á við um þriðja lið greinargerðarinnar sem fjallar um varaafl til að leysa af hólmi FRC og FRR.

Það varaafl sem þarna er fjallað um er þannig allt annars eðlis en það staðbundna varaafl (neyðarafl) sem sett er upp á einstaka stöðum þar sem afhendingaröryggi frá flutnings- og dreifikerfum er ekki nægjanlegt. Mikilvægt er að gera greinarmun á þessu tvennu í raforkulögum.

RARIK telur mikilvægt að vinna áfram með frumvarpsdrögin og telur eðlilegt að sjónarmið flutnings- og dreififyrirtækjanna verði tekin til skoðunar og lýsir sig reiðubúið til að taka þátt í þeirri vinnu.

Jafnframt lýsir RARIK áhuga á að koma að áframhaldandi vinnu við **Aðgerðir til umbóta á regluverki á sviði raforkumála**, annað hvort beint eða í gegnum Samorku.

Virðingarfyllst

Tryggvi Þ. Haraldsson

Forstjóri RARIK